વસંતપંચમીનું આગમન થવાની તૈયારી છે ત્યારે આપણે તેનું સ્વાગત તો કરવું જ રહયું. પાનખર ઋતુની વિદાય અને વસંતનું આગમન એ દરેક સમાજજીવનમાં અનેરો આનંદ અને ઉન્માદ પ્રગટાવે છે. આપણી ભારતીય સંસ્કૃતિ હોય કે પ્રશ્વિમી સંસ્કૃતિ હોય દરેક લોકો વસંત ઋતુ ને અલગ અલગ રીતે ઊજવે છે. અત્યારે આપણે પ્રશ્વિમી સંસ્કૃતિનું આંધળું અનુકરણ કરીને વેલેનટાઈન દિવસની ઊજવણી કરીએ છીએ પરંતુ આપણે આપના ઉત્સવોને ઊજવવામાં એટલી ઉત્સુકતા નથી બતાવતા. વસંતપંચમી એ આપણો ભારતીય વેલેનટાઈન દિવસ છે. જે આપણી ભારતીય સંસ્કૃતિમાં હજારો વર્ષોથી ઊજવવામાં આવે છે. વસંતપંચમીને આપણે માત્ર લગ્નની ઋતુ તરીકે જ ઓળખીએ છીએ બાકી એનું શું મહત્વ છે તે લોકો જાણતા જ નથી. વસંતનું નામ ઉચ્ચારણ કરતા જ આપણા મનમાં એક અલગ જ પ્રકારનો અહેસાસ થાય છે. વસંત ઋતુનું મહિમા ગાન તો અનેક કવિઓ અને લેખકોએ તેમની કવિતાઓ અને લેખો દ્વારા ગાયું છે. એમાંય આપણી સંસ્કૃત સાહિત્યની ઉત્તમોત્તમ કૃતિ “અભિજ્ઞાન શાકુંતલ” માં કવિ કાલિદાસે વસંતના વર્ણન દ્વારા આખીયે પ્રકૃતિને વસંતમય તાદશ્ય કરી દીધી છે.